Wat as my ouma besluit om ’n rockster te word? Wat as ’n baba met superkragte soos Superman gebore word? Skrywer Jaco Jacobs was vroeg al verslaaf aan die gevoel om karakters te skep en lewe aan hulle te gee. Melanie Tait het in hierdie Karookind se wonderwêreld gaan delf.
Nee, ek wou kleintyd ’n krokodiltemmer in die sirkus word. Of ’n wildbewaarder, as die krokodil-ding nie uitwerk nie. Maar my ouers vertel ek het kleintyd reeds stories opgemaak om my ouers, neefs en niggies mee te vermaak. Ek was ’n regte boekekind, versot op die biblioteek en alewig met my neus in ’n boek. Vroeg in my hoërskooljare het ek reeds geweet ek wil graag skryf, maar die idee het my nogal bang gemaak – dis immers nie ’n “regte” werk soos om ’n prokureur of ’n dokter (of ’n krokodiltemmer) te word nie, het ek gereken. Ek was vroeg al verslaaf aan daardie gevoel wanneer jy karakters skep en hulle lewe laat kry, en wanneer ’n storie met jou verbeelding begin weghardloop. Dis amper so opwindend soos om krokodille te tem.
Vroeg in my skryfloopbaan het my uitgewer my gevra om ’n liefdesverhaal te skryf wat primêr op tienermeisies gemik is. Die boek, getiteld Liefde laat jou Rice Krispies anders proe, was byna by die drukker, toe my uitgewer my vra of ek dit nie wil oorweeg om dit eerder onder ’n skuilnaam te publiseer nie. Sy het my vertel navorsing oorsee het gewys meisies hou nie daarvan as iets soos ’n liefdesverhaal, wat (ongelukkig heel stereotiep) as ’n “meisierige” boek beskou word, ’n manskrywer se naam op die voorblad het nie. En dit is hoe ek Tania Brink geword het. My uitgewer het ’n goeie punt gehad. Dit gebeur gereeld dat ek jong lesers ontmoet wat duidelik effens teleurgesteld is as hulle hoor Tania Brink is eintlik ’n man. Mans is nie veronderstel om veel van die liefde te weet nie! Ek skryf ook die Stalmaats-boeke onder die naam Lize Roux.
… loop deur sy lagspiere, glo ek. Dit is vir my baie moeilik om nie van ’n boek te hou wat my laat lag nie. Voeg daarby oortuigende, eerlike karakters en ’n sterk, boeiende storielyn, en jy het die resep vir leesgenot.
… was ’n grilstorie getiteld Pretpark wat ek aan die einde van matriek geskryf het. Dit het eers ’n paar jaar later verskyn. Dit speel af op ’n kleinerige dorpie, amper soos die een waar ek grootgeword het. Vreemde dinge begin met die dorp se kinders gebeur nadat ’n rondreisende pretpark daar besoek aflê …
My enigste nuwejaarsvoorneme was om vanjaar ’n marathon te voltooi. Dit het ek pas gedoen – en ek loop nog effe strammerig om dit te bewys. So, nou wag ek maar om te sien watter verrassings die res van die jaar oplewer! Wat my skryfwerk betref, werk ek tans aan twee nuwe boeke in die Stalmaats-reeks. Later vanjaar verskyn daar nuwe boeke in my Zackie Mostert-reeks, asook ’n prenteboek, ’n boek met grillerige stories … en ’n storie oor ’n hamster wat mense kan hipnotiseer.
* Die rolprent Nul is nie niks nie word in Julie vrygestel. Jaco se boek, Oor ’n motorfiets, ’n zombiefliek en lang getalle wat deur elf gedeel kan word is waarop die rolprent gegrond is.